Kiss

Kiss ehk KISS on USA rokkbänd, mis on tuntud mustvalgete näomaalingute ja põleva lavatehnika poolest.

Kiss asutati 1973. aastal ja kuulsuse saavutas ta 1970. aastate teisel poolel. Peamiselt tulenes see nende hästi ettevalmistatud lavasõudega otseesinemistest, mille juurde kuulusid tuleneelamine, vere sülitamine, suitsevad kitarrid, rakettide laskmine, hõljuvad trummikomplektid ja pürotehnika.

Tänapäevani on Kissi albumitest 28 saanud kuldplaadiks, ühelgi teisel ameerika rokkbändil pole neid nii palju. Kokku on Kissi albumeid müüdud USA-s üle 40 miljoni ja kogu maailmas üle 100 miljoni.

Algkoosseisus olid Paul Stanley (sündinud Stanley Harvey, rütmikitarr ja laul), Gene Simmons (sündinud Chaim Witz, basskitarr ja laul), Ace Frehley (soolokitarr ja taustalaul) ning Peter Criss (sündinud George Peter John Criscuola, trummid ja taustalaul). See oli ka nende kõige edukam koosseis.

Kissis olid bändi Wicked Lester endised liikmed Gene Simmons ja Paul Stanley. Bänd jõudis ka lindistada ühe albumi, kuid Stanley ja Simmons arvasid, et tuleks stiili muuta. Niisiis alustasid nad uue bändi vormimist.

Simmons ja Stanley leidsid uue trummari ajakirja Rolling Stone abil. Ta nimi oli Peter Criss. Trio muutis oma stiili ja hakkas mängima palju raskemat rokki.

Criss mainis, et ta oli varem tegutsenud bändis nimega "Lips", mispeale Stanley pakkus, et nad võiksid uue bändi nimeks võtta "Kiss". Frehley lõi seejärel bändile logo, millel oli bändi nimi kirjutatud trükitähtedega. Tähed SS olid sellel kujutatud välgunooltena. Ühtlasi näisid need välja väga Natsi-Saksamaa sõjaväelise organisatsiooni SS logo moodi. See logo on Saksamaal keelatud, mistõttu Saksamaal esinemiseks ja oma plaatide müümiseks pidi bänd oma logo muutma: Saksamaal kujutas ta S-tähti tagurpidi Z-dena.

Fännid on korduvalt oletanud, et KISS on esitähtlühend, näiteks sõnadest Knights In Satan's Service ('rüütlid saatana teenistuses'), Kids In Satan's Service ('lapsed saatana teenistuses') või Kinder SS ('laste SS'). Simmons on need väited kõik valeks tunnistanud.

Nad esinevad koomiksitegelaste stiilis riietuse ja jumestusega. Ise selgitasid nad, et nad valisid oma välimuse vastavalt sellele, missugustena fännid neid kujutasid. Stanley tegelane oli Tähelaps (Starchild), sest teda nimetati sageli "tähesilmaliseks armastajaks" ja "lootusetuks romantikuks". Simmonsi tegelane on Deemon (Demon), mis kajastab tema künismi, musta huumorit ja kiindumust koomiksiraamatutesse. Frehley tegelane Kosmosemees (Spaceman, Space Ace) peegeldab tema armastust teadusulme vastu. Väidetavalt pärineb tema tegelane teiselt planeedilt. Crissi tegelane Kassmees (Catman) vastab uskumusele, et tal on üheksa elu, sest tema lapsepõlv Brooklynis oli väga raske.

Loominguliste lahkarvamuste tõttu lahkusid Criss ja Frehley 80ndate algul bändist. Pärast seda langes bändi äriedu märgatavalt.

1990. aastate keskel tekkis Kissi nostalgia laine, mille harjal bänd teatas oma esialgse koosseisu kokkutulekust 1996. aasta maailmatuuriks. See oli taas ärilises mõttes väga tulus ettevõtmine, kuid pärast tuuri lõppu lahkusid Criss ja Frehley bändist uuesti.

Kiss tegutseb tänapäevani. Stanley ja Simmons on vahetpidamata algusest peale kaasa teinud, lisaks neile mängivad seal tänapäeval Eric Singer ja Tommy Thayer.

Albumid 
 Kiss (1974)
 Hotter Than Hell (1974)
 Dressed to Kill (1975)
 Destroyer (1976)
 Rock and Roll Over (1976)
 Love Gun (1977)
 Dynasty (1979)
 Unmasked (1980)
 Music from "The Elder" (1981)
 Creatures of the Night (1982)
 Lick It Up (1983)
 Animalize (1984)
 Asylum (1985)
 Crazy Nights (1987)
 Hot in the Shade (1989)
 Revenge (1992)
 Carnival of Souls: The Final Sessions (1997)
 Psycho Circus (1998)
 Sonic Boom (2009)
 Monster (2012)

Ameerika Ühendriikide ansamblid
Rock-ansamblid
Sündinud 1973
Kiss